
PRESKRIPZIO TEKNIKOEN AGIRIA, GIZARTE POLITIKETAKO DEPARTAMENTUARI LAGUNTZA TEKNIKOA EMATEKO ZERBITZUA KONTRATATZEKO, HAUR ETA NERABEEN BABESGABETASUN EGOERAK BALORATZEKO PROPOSAMENAK EGITEKO ETA DESANPARO ARRISKU LARRIKO KASUETAN KOORDINATZEKO.
I.- Kontratazioaren objektua
Preskripzio teknikoen agiri honen xedea da Gizarte Politiketako Departamentuko Haurren eta Nerabeen Babeseko Zerbitzuak haurren eta nerabeen babesgabetasun egoeren berri duenean, horiek baloratzeko proposamenak egiteko laguntza teknikoko zerbitzua nola gauzatu arautzea, eta desanparo arrisku larritzat jotako egoeren koordinazioa, jarraipena eta ebaluazioa egitea, adingabeak beren familiekin bizi direnean eta esku hartzeko baliabideak abian jarri direnean.
Zerbitzuak bi atal ditu:
1. Haur eta nerabeen babesgabetasunaren balorazio, diagnostiko eta orientaziorako proposamenen zerbitzurako laguntza teknikoa.
2. Desanparo arrisku larria duten kasuetan esku hartzeko koordinazio zerbitzurako laguntza teknikoa.
II.- Jarduteko printzipioak
Hauek izango dira jarduteko printzipioak:
· Zaintzea, aintzat hartzen dela une oro haurraren edo nerabearen interes gorena, haren eskubideak errespetatzen direla eta haren premia espezifikoak kontuan hartzen direla. 
· Bermatzea, gauzatzen dela adingabeak nahiz haren familiak entzuna izateko duen eskubidea.
· Koherentzia gordetzea Haurren eta Nerabeen Babeseko Zerbitzuaren jarduketa irizpide, printzipio eta jarraibideekin.  
· Taldean lan egitea, espazioak mantenduz, koordinatzeko, esperientziak partekatzeko, eta jarduketak berrikusteko.
· Lurraldearen errealitatera egokitzeko gaitasuna erakustea, jarduera udalerrien ezaugarrietara egokituz
· Halaber, ezarritako jarraibideetatik abiatuta, autonomia maila altua erakutsi behar da, Haurren eta Nerabeen Babeseko Zerbitzuko teknikari taldeekin kontrastatzeko espazioak utzita.
III.- Entitate adjudikaziodunak antolamenduaren eta metodologiaren aldetik bete beharreko obligazioak
III.1 Haurrak babesteko foru sistemaren barne koherentzia
Haurren eta Nerabeen Babeseko Zerbitzuak bermatuko du prestazio horiek bat datozela haurrak babesteko sistemaren fase eta erakunde eskudun guztiekin.
Zerbitzuak berak, xede horrekin, proposatuko ditu informazio edo dokumentazio irizpide orokorrak eta sistema edo prozedura partekatuak, eta baita lantaldeak ere, esku hartzen duten profesionalek jarduera koherentea izan dezaten. Horretarako, entitate esleipendunak administrazio kontratatzaileak emandako jarraibideak jarraituko ditu, edukiari, metodologiari, dokumentuei, informazioari eta interpretazioari dagokienez.
Haurren eta Nerabeen Babeseko Zerbitzua prozeduren eskuliburu bat prestatzen ari da, jarduteko printzipioen, araudiaren eta jarduera komunen deskripzioarekin, esleituta dauzkan funtzioak egiteko gida gisa erabiltzeko. Eskuliburu hori eskuragarri dago helbide honetan: 
https://www.dropbox.com/sh/is8j07mk5dt1f6a/AAAOyWpi8Yl88uqYxyApdq6_a?dl=0
Entitate adjudikaziodunak bermatu behar du prozedura horiek betetzen direla eta baita zerbitzuari eragiten dion araudia betetzen dela ere.
III. 2 Sareko lana
Erakunde adjudikazioduneko talde profesionalak Haurren eta Nerabeen Babeseko Zerbitzuak deitzen dizkien bilera guztietara joango dira, haurrak babesteko talde guztietako profesionalen artean ekintza koherentea lortzeko, bai metodologiari eta kontzeptuei dagokienez, bai foru ekintza hirugarrenen aurrean ordezkatzeari dagokionez (hezkuntza instantziak, osasun instantziak, instantzia judizialak, etab.).
III. 3 Dokumentazioa eta materialak
Entitate adjudikaziodunak Gizarte Politiketako Departamentuak sortutako dokumentu eta materialak eta datu baseak erabili beharko ditu, Haurren eta Nerabeen Babeseko Zerbitzuak bideratutako kasuak kudeatzean. 
III. 4 Barne eta kanpoko jarduera protokoloak
Zerbitzuen garapena barne prozeduren edo beste administrazio batzuekin sinatutako protokoloen bidez bideratu beharko da (udaletako gizarte zerbitzuak, Eusko Jaurlaritzako Hezkuntza eta Osasun sailak, Ertzaintza …).
IV.- Zerbitzuen helburuak
IV.1. Haurren eta nerabeen babesgabetasuna baloratzeko, diagnostikatzeko eta orientatzeko proposamen zerbitzuaren laguntza teknikoa:
Gipuzkoako Foru Aldundiarentzat haur eta nerabeen babesgabetasun egoerak ikertzeko eta/edo baloratzeko proposamena egitea, eta, balorazio horren emaitzaren arabera, foru erakundeari orientazio egokiena proposatzea: babes neurri bat hartzea edo ez hartzea, familiarekin eta adingabearekin lan egiteko esku-hartze programa bat abian jartzea, eta xedea.
IV.2. Desanparo arrisku larrian dauden kasuen esku-hartzea koordinatzeko zerbitzuaren laguntza teknikoa:Haurren eta Nerabeen Babeseko Zerbitzuaren izenean, haur, nerabe eta haien familiekin garatu beharreko esku-hartzeak koordinatzea, baldin eta desanparo arrisku larria hauteman bada eta familian esku hartzeko hainbat baliabide jarri badira abian familia babesteko.
Jarraian adieraziko diren zerbitzuak eta eginkizunak abian jarriko dira Gipuzkoako Foru Aldundiko Gizarte Politiketako Departamentuko Haurren eta Nerabeen Babeseko Zerbitzuak hala eskatzen duenean.
Informazioa biltzeko, zerbitzu horiek oinarrizko metodo hauek erabiliko dituzte: haurrekin eta nerabeekin eta haien familiekin elkarrizketa, behaketa, inplikatutako beste eragile batzuekiko koordinazioa eta txostenen azterketa, etxeko bisitak eta kalitatearen mesedetan behar diren tresna eta estrategia guztiak.  Adingabeekin eta haien gurasoekin egindako elkarrizketetan, beste teknika psikometriko batzuk ere aplikatu ahal izango dira.
V. Zerbitzuaren deskribapena:
V.1. Haurren eta nerabeen babesgabetasuna baloratzeko, diagnostikatzeko eta orientatzeko proposamenen zerbitzuaren laguntza teknikoa: 
· Gipuzkoako Foru Aldundian jasotzen diren babesgabetasun egoeren jakinarazpenen lehen azterketa egitea, baloratu eta artatu ahal izateko foru erakundeak ezarritako baldintzak betetzen diren zehazteko, eta jarduteko lehentasuna eta premia maila proposatzeko.
· Haurren eta Nerabeen Babeseko Zerbitzuaren jarraibideei jarraituz, haurren babesgabetasun egoera larriei erantzutea, eta, hala badagokio, adingabeen premiazko babesa bermatzeko behar diren baliabideak aktiba daitezela proposatzea.
· Larrialdietan bitartekari izatea: udaletako gizarte zerbitzuei eta beste erakunde batzuei (hezkuntza, osasuna …) laguntzea premiazko eskariei erantzuten eta horiek kudeatzea.
· Egoitza baliabideetako eta harrera familietako larrialdiko harrera plazetako sarreretan laguntzea.  
· Larrialdiko harreretarako familia zabalaren premiazko balorazioa egitea (etxera bisita egitea eskatzen du), eta Gipuzkoako Foru Aldundiari dagokion erabakia har dezala proposatzea.
· Jakinarazitako egoeraren balorazioa egiteko beharrezkoa den informazioa biltzea, adingabeei, legezko arduradunei, profesionalei eta, hala badagokio, senideei egindako elkarrizketen eta etxeko bisiten bidez.
· Haurren babesgabetasun mota eta larritasun maila proposatzea, «Balora» Euskal Autonomia Erkidegoan haurrak eta nerabeak zaintzeko eta babesteko udal eta lurralde mailako gizarte zerbitzuetan arrisu eta desanparo egoeren larritasuna balioesteko tresna (152/2017 Dekretua, maiatzaren 9koa) edo hori ordezten duen dokumentua, eta egokitzat jotzen diren beste tresna batzuk aplikatuta.
· Proposatutako tipologien azpian dauden kausak identifikatzea eta horiei heltzea proposatzea.
· Proba psikometrikoak erabiltzea, kasuak hala eskatzen badu.
· Haurren eta Nerabeen Babeseko Zerbitzuari balorazio txostena proposatzea, tartean dauden adingabeen eta haien familien egoera aldatzeko orientabide egokienak emanda.
· Haurren eta Nerabeen Babeseko Zerbitzuari hasierako kasu plana eta dagozkion jarduketa proposamenak edo neurriak proposatzea.
· Kasuari arreta ematen zaion bitartean, izendatutako profesionala arduratuko da kasuaz, Haurren eta Nerabeen Babeseko Zerbitzuan ezarritako lan prozeduren barruan.  
· Familiei eta adingabeei Gipuzkoako Foru Aldundiari proposatutako kasuaren balorazioaren eta orientazioaren emaitzak itzultzea eta azaltzea, eta haien lankidetza eta parte hartzea lortzen saiatzea.  
· Familiei eta adingabeei azaltzea Gipuzkoako Foru Aldundiak onartutako kasu plana, bai eta babesgabetasun egoera zuzentzeko foru erakundeak eskaintzen dizkien baliabideak eta egoera hori iraunarazten  duten faktoreak ere.
· Haurren eta Nerabeen Babeseko Zerbitzuko teknikariei laguntzea hartutako legezko neurriak jasotzen dituzten foru aginduak adingabeei eta haien legezko arduradunei jakinarazten.
· Lege neurri horiek eta horretarako beharrezkotzat jotzen diren jarduerak benetan gauzatzea, kasuaren, baliabideen edo programen eta planteatzen den esku-hartzearen arduradun diren profesional berriak aurkeztea, eta adingabeari dagokion egoitza baliabidera edo harrera familiara laguntzea. Laguntza hori familiako esku-hartzearen arduradunak egin ahal izango du, egokitzat jotzen denean.
· Proposatutako balorazioaren emaitzak adingabearen eta haren familiaren jatorriko udaleko gizarte zerbitzuekin kontrastatzea
· Haurren eta Nerabeen Babeseko Zerbitzuak bere eskumen eta betebeharrei eraginkortasunez eta azkar erantzun ahal izateko beharrezkoak diren txosten guztiak egitea. 
· Adingabeen eta familien espedientea eguneratuta mantentzen dela zaintzea, Haurren eta Nerabeen Babeseko Zerbitzuak haurren aplikazio informatikoak eguneratuta mantentzeko ezarritako irizpideei jarraikiz, betiere, hirugarrenei eragiten dieten datuak babesteko legeak betez.
· Epaitegietara joatea, lekuko edo peritu gisa, hala eskatzen zaionean.
· Kasuari buruzko informazioa zentralizatzea eta sendotzea, batez ere Gipuzkoako Foru Aldundiak abian jarritako balorazio prozesutik eratorritakoa, familia etxean bizi diren desanparo arrisku larrian dauden adingabeentzat, edo desanparo neurria gauzatu arte.
· Adingabeen eta haien familien egoerari buruzko informazio eguneratua mantentzea, Haurren eta Nerabeen Babeseko Zerbitzuak kasuaren egoerari buruzko beharrezko informazioa izan dezan.
V.2. Desanparo arrisku larrian dauden kasuen esku-hartzea koordinatzeko zerbitzuaren laguntza teknikoa: 
· Kasu planak egitea eta Haurren eta Nerabeen Babeseko Zerbitzuari  proposatzea, adingabe eta familia bakoitzak kasu plan bat izan dezan horretarako ezarritako epeetan, planean adostutako baliabide eta zerbitzuen hornidura kudeatu eta koordinatuz, eta plana aldian-aldian berrikusten dela ziurtatuz.
· Familiei eta adingabeei aurkeztea familian esku hartzeko programetako profesionalak edo planteatzen diren beste baliabide batzuk, eta horiei laguntzea, egokitzat jotzen denean. 
· Familiei eta adingabeei Gipuzkoako Foru Aldundiari esku-hartzearen emaitzak eta kasuaren orientazioa itzultzea eta azaltzea, haien lankidetza eta parte hartzea lortzen saiatuz.
· Familiei eta adingabeei azaltzea Gipuzkoako Foru Aldundiak onartutako kasu plana, bai eta foru erakundeak babesgabetasun egoera zuzentzeko eskaintzen dizkien baliabideak eta egoera hori iraunarazten duten faktoreak ere.
· Familia/adingabea baliabideetara laguntzea (aurkeztea familian esku hartzeko programetako profesionalak, edo beste baliabide batzuk, esleitutako egoitza baliabidea…). Egokitzat jotzen denean, eginkizun horietako batzuk eskuordetu ahal izango zaizkie kasu bakoitzean esku hartzen duten zerbitzu propioetako edo itunduetako profesionalei.
· Legezko neurriak hartzen diren kasuetan, adingabeei eta haien arduradunei neurriei buruzko foru aginduak jakinarazteko eta emateko prozesuetan parte hartzea, eta neurri horiek gauzatzea, haurrari edo nerabeari esleitutako familiara edo baliabidera lagunduz.  
· Haurren eta Nerabeen Babeseko Zerbitzuak bere eskumen eta betebeharrei eraginkortasunez eta azkar erantzun ahal izateko beharrezkoak diren txosten guztiak egitea. 
· Adingabeen eta familien espedientea eguneratuta mantentzen dela zaintzea, Haurren eta Nerabeen Babeseko Zerbitzuak haurren aplikazio informatikoak eguneratuta mantentzeko ezarritako irizpideei jarraikiz, betiere, hirugarrenei eragiten dieten datuak babesteko legeak betez.
· Epaitegietara joatea, lekuko edo peritu gisa, hala eskatzen zaionean.
· Haurren eta Nerabeen Babeseko Zerbitzuaren argibideei jarraiki, erreferentziazko arduradun nagusia izatea desanparo arrisku larrian dauden eta familia unitatearen etxean bizi diren adingabeekin eta haien familiekin egiten den esku-hartzean inplikatuta dauden gainerako pertsona/profesional/zerbitzuentzat.
· Kasuari buruzko informazioa zentralizatzea eta finkatzea, bereziki Gipuzkoako Foru Aldundiak desanparo arrisku larrian dauden adingabeentzat (familia etxebizitzan bizi direnentzat edo desanparo neurria gauzatu arte) abian jarritako esku-hartze sozioedukatiboko eta/edo psikosozialeko programen garapenetik eratorritakoa.
· Adingabeen eta haien familien egoerari buruzko informazio eguneratua mantentzea, Haurren eta Nerabeen Babeseko Zerbitzuak kasuaren egoerari buruzko beharrezko informazioa izan dezan eta kasu bakoitzean erabili dituzten baliabideen aprobetxamenduaren jarraipena egin dezan.
Gipuzkoako Foru Aldundiak, sor daitezkeen behar berrietara egokitzeko eta etengabeko hobekuntzarako estrategiaren ondorioz, beharrezkotzat jotzen dituen beste jarduketa edo metodologia batzuk jarri ahal izango ditu abian kontratua indarrean dagoen bitartean.  
VI.- Lurralde eta jarduketa eremua
Kontratuaren xedea aplikatu behar den lurralde esparrua Gipuzkoako Lurralde Historikoa izango da, eta, salbuespen gisa, esku hartzearen xede den pertsonaren bat bizi litekeen herri mugakideak.  
Entitate adjudikaziodunak Haurren eta Nerabeen Babeseko Zerbitzuak bideratutako kasu guztiei erantzun beharko die.  Gutxi gorabehera, aldi berean 48 kasu aurreikusten dira haur eta nerabeen babesgabetasunaren balorazio eta orientazio proposamenetarako laguntza teknikoko zerbitzurako. Desanparo arrisku larrian dauden kasuen esku-hartzea koordinatzeko laguntza teknikoko zerbitzurako, berriz, 300 kasu.  
Erakunde adjudikaziodunak erreferentziako pertsona bat izendatuko du kasu bakoitzerako, malgutasunaren, mugikortasunaren eta arretaren xede diren pertsonen eskuragarritasunekiko errespetuaren lehentasunaren irizpideak aplikatuz. Halaber, adingabeen eta haien familien hizkuntza berdintasunaren eskubideak ere kontuan izan beharko dira.
Haurren eta Nerabeen Babeseko Zerbitzuak erabaki du bidezko ote den arreta ematea egoera bati programa honetatik abiatuta.
Kontratu honen xede den zerbitzuaren prestazioa 12/2008 Legeak, abenduaren 5ekoak, Gizarte Zerbitzuei buruzkoak xedatutako deszentralizazio printzipioaren arabera arautu beharko da, zerbitzua emateko lekua herritarren bizitokira hurbiltzeko eta errazteko helburuarekin.   Ondorioz, erakunde ajudikaziodunak zerbitzua antolatu beharko du udalerriek eta eskualdeek ekipoetan erreferentzia egonkor eta ezagunak izateko moduan. Horretarako, plantilla lau talde teknikotan banatuko du:
· Bidasoa eta Oarsoaldea
· Buruntzaldea, Tolosaldea eta Goierri.
· Urola-Kosta, Debabarrena eta Debagoiena.
· Donostia.
Langileak modu egonkorrean esleituko dira eremu horietara, baina adjudikaziodunak aldaketak egin ahal izango ditu aldi baterako, eremu bateko eta besteko langileei laguntzeko, eta, horrela, lan kargen gorabeherei erantzuteko.  Ahal den neurrian, lehentasuna emango zaio arreta familiaren erreferentziazko udalerriaren arabera dagokion zonako taldeko profesionalek emateari. Salbuespenez, arreta berehalakoa izango dela bermatzeko, irizpide hori aldatu egin ahal izango da.  
Zerbitzuen ezaugarriak kontuan hartuta, erakunde adjudikaziodunak zerbitzua urteko sasoi guztietan eman ahal izateko moduan antolatzea proposatuko du. Erakunde adjudikaziodunak larrialdi egoeren edo bat-bateko krisien ondoriozko ezohiko jarduerei erantzuten zaiela bermatu beharko du.
VII.- Lokalak eta jarduketa esparrua
VII.1. Lokalak eta ekipamendua
Entitate adjudikaziodunak jarriko ditu zerbitzuaren baldintzei egokitutako arreta emateko behar diren baliabide eta material guztiak; horien artean, bere funtzioak egiteko behar dituen lokalak, material informatikoa, telefonikoa, etab.  
VII.2. Jarduera esparrua
Entitateak profesionalen joan-etorria erraztu beharko du, eskatutako jarduketei behar bezala erantzuteko. Halaber, beraien lana gauzatzeko behar dituzten baliabide material guztiak emango dizkie (telefonia, informatika, etab.)
Enpresa adjudikaziodunak aldez aurretik eta idatziz ezagutarazi beharko dio Haurren eta Nerabeen Babeseko Zerbitzuari argitalpenak, jardunaldiak, kongresuak edo kanpoan eragina izan lezakeen bestelako jardueraren bat egiteko asmoa, eta Zerbitzuaren onespena eskuratu beharko dute jarduketa hori egin aurretik.
Modu berean, kontratu honetan jasotako edozein jardueratan praktika akademikoak edo profesionalak egin ahal izateko ere, Zerbitzuari komunikatu beharko zaio eta haren adostasuna beharko da; gainera, beharrezkoa izango da adjudikaziodunak eta prestakuntza ematen duen entitateak aldez aurretik lankidetza hitzarmen bat sinatuta izatea.
VIII.- Gipuzkoako Foru Aldundiaren eta entitate adjudikaziodunaren arteko harremana
Koordinazio jarduerak hainbat mailatan ezarriko dira: 
· Erakunde adjudikazioduna–Gipuzkoako Foru Aldundia, gutxienez sei hilean behin: proiektua berrikusi, memoriak berrikusi, lan proiektua aldatzeko eta hobetzeko proposamenak aztertu...
· Zuzendaritza Zerbitzua–Haurren Babeseko Sarrerako Ataleko taldea, gutxienez hiru hilean behin: lan kargen jarraipena, funtzionamenduarena, jarraibide orokorren transmisioa, proposamenak edo ekarpenak jaso, irizpide teknikoen gaineko lana. 
· Balorazio Batzorde Teknikoa. Batzorde horren helburua da aurkeztutako proposamenak aztertzea eta, behar izanez gero, berrestea edo aldatzea. Horretarako, babes neurri bat hartzeari lotutako proposamenak egin dituzten profesionalek batzorde horretara joan beharko dute, beren proposamena argudiatzeko.    Hori gertatuko da, halaber, Haurren Babeseko Sarrerako Atalak egokitzat jotzen duen beste kasu batzuetan.
· Haurren Babeseko Sarrerako Ataleko teknikarien eta langileen artean, alderdietako edozeinek hala behar duenean, honako helburu hauekin: kasuak ikuskatzea, kontsultak egitea, txostenak kontrastatzea, erakundeen edo erabiltzaileen aurrean baterako ekintzak egitea.
· Gainera, alderdi adjudikazioduna konprometitzen da administrazio kontratatzailearen eskura egotera, proiektu hau gauzatzearen ondorioz egin beharko diren bilera guztietarako.
Halaber, kontratua gauzatzen den bitartean, erakunde adjudikaziodunak honako dokumentu hauek aurkeztu beharko dizkio Gizarte Politiketako Departamentuari:
Arreta eman zaien kasuei dagokienez:
· Balorazio txostena. Txosten bat baloratutako kasu bakoitzerako. Kasua jasotzeko, baloratzeko eta hasierako kasu plana egiteko faserako ezarritako epea amaitzean aurkeztuko da.    Arloari dagokionez indarrean dagoen araudiak ezarritako epean egingo da.
· Hasierako kasu plana. Plangintza idatzi baten arabera egituratuta egongo da: helburu orokorrak, egutegia, jarduteko esparru zehatz bat (banakakoa, familiakoa …), esku hartuko duten eragileak zehaztuta, erabiliko diren baliabideen aurreikuspena, eta garatu beharreko metodologia edo programa zehatza.  
· Kasuaren Plan Korrelatiboak eta Azken Kasu-Plana.  Kasuaren Plana aurkeztuko da, aurreko planean ezarritako egutegiaren arabera hala dagokionean.
· Proposamenak, esku-hartzeen jarraipen edo bukaerakoak, beste programa baten hasierakoak edo, hala behar izanez gero, babes neurri bat hartzekoak; proposamen guztiak Haurren eta Nerabeen Babeseko Zerbitzuan aurkeztu behar dira onartzeko.
· Txosten bereziak. Agiri horiez aparte, Gizarte Politiketako Departamentuko taldeek eskatzen dituzten txosten guztiak egin beharko dira; bereziki, adingabeen eta beraien familien egoeran gertatutako gorabehera garrantzitsuen edo egoera konpontzeko egin diren kudeaketen berri emateko direnak.
Programari eta bere zerbitzuei dagokienez:
· Urteko memoria, zerbitzuen garapenari buruzkoa; Gizarte Politiketako Departamentuan aurkeztu beharko da hurrengo urteko lehen hiruhilekoan. Memoria formatu elektronikoan aurkeztu beharko da, eta Power Pointeko edo antzekoa den aurkezpena gehituko da, komunikazioa errazteko. Memorian, honako datu hauek jasoko dira:
· Estaldura: artatutako familien eta adingabeen kopurua; familien ezaugarri demografikoak; artatutako tipologiak.
· Prozesua: garatutako esku-hartzeak, erabilitako baliabideak, igarotako epeak, egindako larrialdiko esku-hartzeak, esku-hartzeen guztizko iraupena, eta abar.
· Emaitzak: altak/bajak; baja emateko arrazoiak, emaitzen ebaluazioa; horretarako, alderdi hauei buruzko informazioa ematen duten aldagaiak aztertuko dira: adingabeek eta beren familiek lortutako ongizatea, erdietsi diren / erdietsi ez diren helburuak, erabiltzaileen gogobetetasun maila, kexak, parte hartu duten profesionalak.
· Hobekuntza proposamenak: zerbitzuaren funtzionamenduan jarduketa hobea lortzeko proposatzen diren ekintzak.
· Memoria ekonomikoa
· Agiri honetan ezarritako zereginen esparruan eskatu zaizkion azterlan edo jarduerei buruzko txostenak: hobekuntza proposamenak, kalitatearen sistematizazioa eta ebaluazio sistematikoa.
IX.- VIII. Koordinazioa eta elkarrizketa

Enpresa esleipendun berriak pertsona bat izendatuko du, langile subrogagarrietatik ez datorrena, kontratua gauzatzeko arduradun gisa, eta pertsona hori arduratuko da Gipuzkoako Foru Aldundiko Gizarte Politiketako Departamentuarekin koordinatzeaz eta hitz egiteaz.

X.- Giza baliabideak
2015-2018 aldirako Gipuzkoako Gizarte Esku-hartzeari buruzko II. Hitzarmen Kolektiboaren 54. artikuluaren arabera (kodea: 20100025012011), Programaren erakunde adjudikaziodun berriak subrogatu egin beharko ditu une horretan bertan lanean ari diren langileak, hala badagokio.  Horretarako, ikus Administrazio Klausula Partikularren Agiriko karatulako 26. atala eta 41. klausula.
Programa hau behar bezala gauzatzeko behar diren gutxieneko giza baliabideak eta dagozkion titulazioak hauek dira:
Zerbitzuko zuzendaria:
 Zuzendariak lanaldi osoa izango du, eta gradua edo lizentzia eduki behar du Psikologia edo Gizarte Lanean, eta prestakuntza eta esperientzia egiaztatuta, gutxienez urtebetekoa, haurren babesaren alorrean.
5 talde-koordinatzaile: 5 koordinatzaile, lanaldi osoan. Psikologiako edo Gizarte Laneko gradua edo lizentzia izan beharko dute, familia terapiako eta/edo haurrak eta nerabeak babesteko berariazko prestakuntza, eta gutxienez urtebeteko esperientzia egiaztatua horietako arloren batean.  
Sarrerako eta larrialdietako taldeari koordinatzaile bat esleituko zaio  eta funtzio hauek izango ditu: lana antolatzea, taldeari aholkularitza ematea, larrialdietan eta krisialdietan laguntzea, oinarrizko gizarte zerbitzuentzat eta esku hartzen duten beste eragile batzuentzat erreferentzia izatea, eta laguntza teknikoa ematea. 
Zonako talde bakoitzari koordinatzaile bat esleituko zaio (4). Koordinatzaile horrek taldea eta kasuak gainbegiratuko ditu, eta erreferentzia izango da oinarrizko gizarte zerbitzuentzat eta zerbitzu komunitarioentzat.
20 profesional: lanaldi osoan. Psikologiako edo Gizarte Laneko gradua edo lizentzia izan beharko dute, familia terapiako eta/edo haurrak eta nerabeak babesteko berariazko prestakuntza, eta gutxienez urtebeteko esperientzia egiaztatua horietako arloren batean.  
Administraria:Lanaldi osoa, Administrazioko goi mailako zikloko titulazioa edo baliokidea izan beharko du.
Lurraldeko lantalde tekniko bakoitza psikologoek eta gizarte langileek osatuko dute nahitaez, profil horiek nahitaezkoak baitira Balora tresna oinarritzat hartuz haurren babesgabetasun egoerak baloratzeko taldeak osatzeko. Helburua da diziplinarteko lan bat garatzea, non profil profesional bakoitzak bere jakintza teknikoa eta gaitasun espezifikoa emango dituen; beraz, erakunde esleipendunak profil horietako bakoitzak ematen dituen gaitasunak hartuko ditu kontuan, eta zonako talde bakoitzean ordezkatuta egotea bermatuko du.  
Hori dela eta, egokitzat jotzen da eginkizunak bereiztea; lizitatzaileak lan sistemaren memoria deskribatzailean garatu beharko ditu, eta diziplinartekotasuna baliatu beharko du eskaerak aztertzeko, baloratzeko eta horiei erantzuteko zereginetan, zereginak lanbide gaitasunen arabera bereizi ahal izateko (esate baterako, gizarte langileek inguruneko baliabideen ezagutza sakona eskura dezaten ahaleginduz, eta haiek izan daitezen beste zerbitzu batzuekin koordinatzeko eginkizuna lehentasunez beren gain hartzen dutenak; edo psikologoak psikologia ebolutiboari buruz dituen ezagutzak aprobetxatuz, une jakin batean artatzen ari diren haur edo nerabeen garapen maila ebaluatzeko ardura har dezan).

